Diari Oficial de la Generalitat Valenciana


Sumari del DOGV 9589, del 05-05-2023 (2023/4724)

DECRET 63/2023, de 28 d'abril, del Consell, pel qual es declaren com a béns d'interés cultural determinats jaciments radicats en l'àmbit territorial de la Comunitat Valenciana.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   9589

Data del DOGV
:   05-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4724


Data del document
:   28-04-2023

Organisme emissor
:   Conselleria d'Educació, Cultura i Esport

Tipus de document
:   Decret

Descriptors 

:   * Conselleria d'Educació, Cultura i Esport

DECRET 63/2023, de 28 d'abril, del Consell, pel qual es declaren com a béns d'interés cultural determinats jaciments radicats en l'àmbit territorial de la Comunitat Valenciana. [2023/4724]  
PREÀMBUL  
  
I. L'article 49.1.5é de l'Estatut d'Autonomia de la Comunitat Valenciana estableix la competència exclusiva de la Generalitat en matèria de patrimoni històric, artístic, monumental, arquitectònic, arqueològic i científic, sense perjudici del que disposa el número 28 de l'apartat 1 de l'article 149 de la Constitució Espanyola. L'article 26.2 de Llei 4/1998, d'11 de juny, del patrimoni cultural valencià, disposa que la declaració d'un bé d'interés cultural es farà mitjançant decret del Consell, a proposta de la conselleria competent en matèria de cultura. Tot això sense perjudici de les competències que l'article 6 de la Llei 16/1985, de 25 de juny, del patrimoni històric espanyol, reserva a l'Administració general de l'Estat.  
II. Per Resolució de 15 de novembre de 2016 (DOGV 22.11.2016), de la Conselleria d'Educació, Cultura, i Esport, es va incoar expedient per a la primera fase d'actualització i adaptació de la Secció Primera de l'Inventari General del patrimoni cultural valencià, per a la declaració com a béns d'interés cultural de determinats jaciments radicats en l'àmbit territorial de la Comunitat Valenciana, i es va sotmetre l'expedient incoat a tràmit d'informació pública.  
  
Per Decret 185/2018, de 19 d'octubre (DOGV 11.01.2019), del Consell de la Generalitat Valenciana, es va concloure l'esmentat procediment i es van declarar béns d'interés cultural, amb la categoria de zones arqueològiques i paleontològica els jaciments que s'indicaven en aquest.  
Per sentència núm. 383 de data 28 de juliol de 2021, de la Secció Primera de la Sala Contenciosa Administrativa del Tribunal Superior de Justícia de la Comunitat Valenciana, es va anul·lar l'esmentat Decret del Consell, en estimar-se que havia sigut resolt el procediment d'actualització i adaptació de l'inventari una vegada vençut el termini de vint mesos establit en l'article 27.7 de la Llei 4/1998, d'11 de juny, del patrimoni cultural valencià.  
III. El Consell Valencià de Cultura, per escrit de data 3 de novembre de 2021, davant la possible desprotecció en la qual podrien romandre els jaciments anteriorment declarats, ha sol·licitat expressament que es promoga de nou amb urgència el seu reconeixement patrimonial al màxim nivell.  
La disposició addicional quarta de la Llei 4/1998, d'11 de juny, del patrimoni cultural valencià, estableix que «amb la finalitat d'actualitzar i adaptar a les determinacions de la present llei el reconeixement i classificació dels béns immobles que hagen comptat amb expedient per a la seua declaració cultural amb anterioritat a l'entrada en vigor de la Llei 4/1998, d'11 de juny, de la Generalitat, del patrimoni cultural valencià, la conselleria competent en matèria de cultura, previ informe de dues de les institucions consultives de les reconegudes així en l'article 7, elevarà al Consell, per a la seua aprovació per decret, la relació de béns a inscriure en la secció 1a o secció 2a de l'Inventari de General del patrimoni cultural valencià, d'acord amb el seu valor cultural i amb la categoria que corresponga».  
A aquest efecte, la Direcció General de Cultura i Patrimoni d'aquesta Conselleria d'Educació, Cultura i Esport va procedir en el seu moment a elaborar el corresponent informe proposta que tenia com a principal objectiu culminar els procediments declaratius de determinats béns immobles arqueològics, i un d'ells paleontològic, que incorporaven en si mateixos valors culturals singulars o excepcionals, dins de l'àmbit de la Comunitat Valenciana i que a més comptaven amb un ampli reconeixement social per la notorietat de la seua implantació en el territori en el qual s'emplaçaven, del qual constituïen referent vertebrador i que, per diferents circumstàncies, es trobaven pendents de la seua inscripció definitiva en la Secció Primera de l'Inventari General del Patrimoni Cultural Valencià.  
En aquesta adaptació de l'Inventari General del Patrimoni Cultural Valencià no es pot obviar el fet que els diferents procediments per a la declaració d'aquests immobles es van incoar i substanciar conformement a lleis anteriors a la vigent Llei 4/1998, d'11 de juny, del patrimoni cultural valencià, procediments que no contemplaven a més les noves categories protectores introduïdes en llei valenciana. Per tant, en la inscripció d'aquests béns en la Secció Primera de l'Inventari General del patrimoni cultural valencià, se'ls assigna la categoria que millor s'adequa a la seua naturalesa i valor específic.  
  
Així mateix, per a fer efectiva la plena aplicació de les mesures de protecció i foment que per als béns d'interés cultural contempla la llei, i en execució d'aquesta, es procedeix a dotar-los del seu corresponent entorn de protecció. Això sense perjudici de la complementació de cada expedient amb les restants determinacions exigides per la Llei 4/1998, d'11 de juny, del patrimoni cultural valencià, particularment pel que fa a l'obligació legal dels ajuntaments, en els termes municipals dels quals radiquen els jaciments declarats, de redactar els preceptius plans de protecció d'aquests immobles i els seus entorns, a través dels quals podran introduir-se motivadament reajustaments en aquestes delimitacions i la d'incloure'ls en l'ordenació estructural del seu planejament i en els corresponents Catàlegs de Proteccions amb el grau de protecció adequat al contingut de la Llei 4/1998, d'11 de juny, del patrimoni cultural valencià, i al present decret d'actualització, competència que haurà d'exercitar-se irrenunciablement en el termini d'un any a comptar des de la publicació en el Diari Oficial de la Generalitat Valenciana del decret pel qual es concloga el procediment. El present reconeixement comportarà per tant la inscripció definitiva dels béns a què es refereix aquesta en la Secció Primera de l'Inventari General del Patrimoni Cultural Valencià amb assignació dels seus corresponents entorns de protecció.  
  
Finalment, es procedeix a coordinar les categories protectores dels béns d'interés cultural conformement a les quals van ser classificats aquests immobles amb anterioritat a l'entrada en vigor de la Llei 4/1998, d'11 de juny, del patrimoni cultural valencià, per al seu enquadrament en les noves categories que tipifica la Llei 4/1998, d'11 de juny, del patrimoni cultural valencià. A aquest efecte s'adjunta una taula d'equivalències nominatives d'aplicació general, es detallen aquells béns el canvi de categoria dels quals no se subjecta a aquesta correspondència, i es defineixen específicament aquells que, a conseqüència d'aquesta nova assignació, veuran variat el seu règim tutelar.  
IV. En virtut del que s'ha exposat, aquesta Conselleria d'Educació, Cultura i Esport, en l'exercici de competències que li confereix la disposició addicional quarta de Llei 4/1998, d'11 de juny, del patrimoni cultural valencià, i el Reglament orgànic i funcional de la Conselleria d'Educació, Cultura i Esport, aprovat per Decret 173/2020, de 30 d'octubre, del Consell, resol declarar caducat el procediment conduent a la primera fase d'actualització i adaptació de la Secció Primera de l'Inventari General del Patrimoni Cultural Valencià, per a la declaració com a béns d'interés cultural de determinats jaciments radicats en l'àmbit territorial de la Comunitat Valenciana que va concloure amb el Decret 185/2018, de 19 d'octubre (DOGV 11.01.2019), del Consell de la Generalitat, pel qual es van declarar els jaciments que s'indicaven en aquest com a béns d'interés cultural, amb la categoria de zones arqueològiques i paleontològica en haver sigut anul·lada judicialment aquesta última disposició per expiració del termini legal en què hauria d'haver sigut adoptada.  
V. La Conselleria d'Educació, Cultura i Esport va adoptar Resolució de data 22 de març de 2022 (DOGV 31.03.2022), per la qual es va incoar de nou l'expedient d'actualització i adaptació de la Secció Primera de l'Inventari General del Patrimoni Cultural Valencià, per a la declaració com a béns d'interés cultural de determinats jaciments radicats en l'àmbit territorial de la Comunitat Valenciana, i se sotmet l'expedient a tràmit d'informació pública. S'incorporen al nou procediment els actes i tràmits inicials o preparatoris de l'anterior procediment el contingut dels quals hauria romàs igual en cas de no haver-se sancionat la seua ineficàcia, sense que la present actualització o adaptació tinga caràcter exhaustiu, i s'encomana la tramitació d'aquest a la Direcció General de Cultura i Patrimoni d'aquesta conselleria. A aquest efecte, s'estableixen quatre annexos a la present resolució, que formen part d'aquesta:  
  
Annex I: en l'annex primer s'indiquen els immobles a inscriure en la Secció Primera de l'Inventari General del Patrimoni Cultural Valencià, amb la categoria que els resulta d'aplicació segons la normativa patrimonial en vigor, introduint en alguns casos les correccions terminològiques oportunes.  
Annexos II i III: en els annexos segon i tercer s'estableix la normativa de protecció que podrà ser modificada en els instruments d'ordenació individualitzats, l'aprovació urbanística dels quals hauran de promoure preceptivament els ajuntaments en els termes indicats per la Llei 4/1998, de la Generalitat.  
Annex IV: en l'annex quart es descriuen succintament els immobles, s'assenyalen els seus valors culturals i s'assignen els corresponents entorns de protecció.  
Aquesta resolució, amb els seus annexos, va ser publicada en el Diari Oficial de la Generalitat Valenciana, es va sotmetre a informació pública per termini d'un mes i va ser notificada als ajuntaments i als interessats, els quals han formulat al·legacions que han sigut resoltes de manera motivada.  
Han emés informe favorable al present procediment d'actualització i adaptació de la Secció Primera de l'Inventari General del Patrimoni Cultural Valencià, en relació amb el patrimoni arqueològic i paleontològic radicat en l'àmbit territorial de la Comunitat Valenciana amb la declaració com a béns d'interés cultural, amb la categoria de zones arqueològiques i paleontològica, de determinats béns immobles, la Reial Acadèmia de Belles Arts de Sant Carles, el Consell Valencià de Cultura i la Universitat de València-Estudi General.  
La norma s'adequa als principis de necessitat, eficàcia, proporcionalitat, seguretat jurídica, transparència i eficiència, als quals ha de subjectar-se l'exercici de la potestat reglamentària, de conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques.  
En aplicació dels principis de necessitat i eficàcia, la norma persegueix un interés general, la protecció dels determinats espais i objectes artístics o de valor històric en què la cultura es manifesta, entesa la cultura tant com un dret, com una necessitat de la vida social, el progrés de la qual assegura a tots una digna qualitat de vida, tal com proclamen l'article 44 i el preàmbul de la Constitució Espanyola, que s'identifiquen de manera clara en la present norma. De fet, és la clara identificació d'aquests fins el que constitueix l'objecte d'aquesta norma.  
  
Així mateix, aquesta norma proporciona coherència i profunditat al nostre ordenament jurídic, objectivant els principis de protecció patrimonial de béns la protecció abstracta dels quals ja estava prevista en la legislació estatal i autonòmica, i és l'instrument més adequat per a això, sense que existisca cap alternativa reguladora menys restrictiva de drets, atés que és la mateixa Llei 4/1998, d'11 de juny, del patrimoni cultural valencià, la que exigeix la forma de Decret de la declaració de béns com d'Interés Cultural. Compleix, per tant, amb els principis de proporcionalitat i seguretat jurídica.  
En aplicació del principi de transparència, s'ha seguit durant la tramitació d'aquesta norma el que es disposa en la Llei 19/2013, de 9 de desembre, de transparència, accés a la informació pública i bon govern, la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i les obligacions de notificació i publicitat imposades per l'article 27 de la Llei 4/1998, d'11 de juny, del patrimoni cultural valencià.  
En aplicació del principi d'eficiència, aquesta norma desenvolupa determinades mesures ja arbitrades en la Llei 4/1998, d'11 de juny, del patrimoni cultural valencià, que suposen l'increment en el nivell de protecció d'una sèrie de béns que, per les seus singulars característiques i rellevància com a testimoniatge de la contribució valenciana a la cultura universal, determina un marc normatiu que, a més, entronca amb el principi de seguretat jurídica.  
Així mateix, en compliment del que es preveu en l'article 133 de la Llei 39/2015 en relació amb l'article 25.4 del Decret 105/2017, de 28 de juliol, del Consell, aprovat en desenvolupament de la Llei de transparència, bon govern i participació ciutadana, en l'article 43.1.c de Llei 5/1983, en l'article 52 Decret 24/2009 i en l'article 27.6 de la Llei 4/1998, d'11 de juny, del patrimoni cultural valencià, s'ha formalitzat el tràmit d'informació pública.  
En virtut del que s'ha exposat i de conformitat amb el que estableixen els articles 18.f i 28.c de la Llei 5/1983, de 30 de desembre, del Consell, i la resta de la normativa referenciada i aplicable, a iniciativa i proposta de la consellera d'Educació, Cultura i Esport, conforme amb el Consell Jurídic Consultiu, i prèvia deliberació del Consell en la reunió del 28 d'abril de 2023,  
  
  
DECRETE  
  
Article 1. Objecte  
Es declaren béns d'interés cultural, amb la categoria de zones arqueològiques i paleontològica, els immobles que s'indiquen en l'annex I del present decret i es descriuen detalladament en l'annex IV.  
  
Article 2. Normativa de protecció  
La normativa de protecció es desenvolupa i concreta en l'annex II (zones arqueològiques) i annex III (zona paleontològica).  
  
Article 3. Entorns de protecció dels béns declarats  
Els entorns de protecció o àmbits d'afecció dels béns d'interés cultural que es declaren, queden definits, així mateix en l'annex IV del present decret.  
  
  
DISPOSICIONS ADDICIONALS  
  
Primera. Inscripció en l'Inventari General del Patrimoni Cultural Valencià  
Les presents declaracions s'inscriuran en la Secció Primera de l'Inventari General del Patrimoni Cultural Valencià.  
  
Segona. Absència d'incidència en la despesa pública de la present disposició  
La implementació i posterior desenvolupament del present decret no podrà tindre cap incidència en la dotació de tots i cadascun dels capítols de despesa assignada a la Conselleria d'Educació, Cultura i Esport, i en tot cas haurà de ser atés amb els mitjans personals i materials de la Conselleria competent per raó de la matèria.  
  
  
DISPOSICIÓ FINAL  
  
Única. Entrada en vigor  
El present decret es publicarà en el Diari Oficial de la Generalitat Valenciana i en el Boletín Oficial del Estado i entrarà en vigor l'endemà de la seua publicació en el Diari Oficial de la Generalitat Valenciana.  
  
  
València, 28 d'abril de 2023  
  
El president de la Generalitat  
XIMO PUIG I FERRER  
  
La consellera d'Educació, Cultura i Esport  
RAQUEL TAMARIT IRANZO  
  
  
ANNEX II  
Normativa de protecció zones arqueològiques  
  
Article 1. Règim de les zones arqueològiques  
1. Els jaciments arqueològics del Punt del Cid, Cova de l'Or, Puig de la Nau, Vinarragell, Banys de la Reina, Mont-ravana, Corral de Saus, Benicató, Torrelló, Muela de Arriba, València la Vella, Pico de los Ajos, Illeta dels Banyets i Illeta del Portixol són béns d'interés cultural, amb la categoria de zones arqueològiques i es regiran pel que es disposa en la secció segona del capítol III del títol II de Llei 4/1998, d'11 de juny, del patrimoni cultural valencià, per als béns immobles d'interés cultural, i també pels plans especials, o instruments urbanístics d'anàleg contingut, que s'aproven.  
2. A fi de preservar la integritat dels béns, no s'autoritzarà cap actuació, i queden prohibits els moviments de terres i excavacions, llevat que per tractar-se d'actuacions amb finalitats científiques justificades o destinades a la tutela i protecció del bé o les d'ús cultural i valorització encaminada a la divulgació i gaudi del bé patrimonial i el seu entorn, siguen compatibles ambientalment.  
3. Qualsevol actuació que es pretenga realitzar en aquests estarà sotmesa a la prèvia i preceptiva autorització de la direcció general competent en matèria de cultura amb caràcter previ al seu inici i a l'atorgament de llicència municipal si és el cas, quan aquesta resulte preceptiva, sense perjudici de l'íntegra aplicació al referit jaciment del títol III de la Llei 4/1998, d'11 de juny, del patrimoni cultural valencià, i del Decret 107/2017, de 28 juliol, del Consell, pel qual s'aprova el Reglament de regulació de les actuacions arqueològiques en la Comunitat Valenciana.  
  
  
Article 2. Usos permesos  
1. En l'àmbit delimitat de les zones arqueològiques, els usos permesos seran tots aquells que contribuïsquen a la investigació, la valorització o el gaudi patrimonial del bé.  
2. En els entorns de protecció, els usos permesos seran els existents en l'actualitat, els usos històrics comuns, els usos compatibles amb la protecció de les restes, i també els establits en el planejament urbanístic dels ajuntaments, condicionats aquests últims a la prèvia intervenció arqueològica prevista en l'article 62 de la Llei 4/1998, d'11 de juny. En els terrenys agrícoles l'ús podrà ser el mateix que en l'estat actual, amb l'única condició que estarà prohibida la realització de treballs de llaurada a una profunditat superior a trenta centímetres, i també plantar arbres nous o arbustos de tija llarga.  
  
  
3. L'autorització particularitzada d'ús o qualsevol canvi d'ús en l'àmbit delimitat de la zona arqueològica requerirà la prèvia autorització de l'òrgan competent en matèria de cultura.  
  
Article 3. Règim d'intervenció en l'entorn  
1. Qualsevol intervenció que pretenga realitzar-se en l'entorn de protecció de les zones arqueològiques, excepte les que manifestament manquen de transcendència patrimonial, requerirà la prèvia autorització de la conselleria competent en matèria de cultura. Aquesta autorització s'emetrà aplicant els criteris d'aquesta normativa i els enumerats en els articles 38, 39, 58 i següents de la Llei 4/1998, d'11 de juny, del patrimoni cultural valencià.  
2. La proposta d'intervenció haurà de definir el seu abast i anar acompanyada de la documentació tècnica oportuna que permeta l'avaluació patrimonial. A més haurà d'especificar la ubicació parcel·lària, i també adjuntar les fotografies que permeten constatar la situació actual i la seua transcendència patrimonial. Transcorregut el termini de tres mesos, la sol·licitud s'entendrà denegada per silenci administratiu.  
3. Les construccions existents en els entorns de protecció de les zones arqueològiques en àmbits rurals no podran augmentar el seu volum edificat i l'acabat exterior haurà d'atindre's a l'ambient en el qual estan situats.  
4. Es prohibeixen el magatzematge a l'aire lliure de materials, l'abocament de residus i les senyalitzacions de tipus publicitari. No es considera publicitat a l'efecte d'aquest apartat els indicadors i la retolació d'establiments que siguen identificatius de les marques corporatives i de l'activitat que en aquests es desenvolupe.  
  
Article 4. Intervencions arqueològiques  
Per a la realització d'intervencions arqueològiques en els jaciments declarats bé d'interés cultural i el seu entorn es requerirà, d'acord amb l'article 20 de l'esmentat Decret 107/2017, de 28 de juliol, pel qual s'aprova el Reglament de regulació de les actuacions arqueològiques en la Comunitat Valenciana, la presentació d'un pla general d'investigació que contindrà la descripció detallada dels objectius del pla, les fases d'execució i duració d'aquestes, i també una proposta motivada d'àrea de reserva arqueològica del jaciment, segons el que es disposa en l'article 66 de la Llei 4/1998, d'11 de juny. El pla general d'investigació haurà de ser autoritzat per l'òrgan competent en matèria de cultura. El pla general d'investigació no serà necessari per a les intervencions arqueològiques següents:  
a) Les que es manifesten com a urgent realització, tant per motius de conservació i manteniment, com per altres motius, sempre que així es justifique, i la urgència siga corroborada per l'òrgan competent en matèria de cultura.  
b) La documentació gràfica que no implique tècniques analítiques.  
  
Article 5. Pla especial de protecció  
1. De conformitat amb el que es prescriu en els articles 34.2 i 39.4 de la Llei 4/1998, d'11 de juny, del patrimoni cultural valencià, els ajuntaments en els termes dels quals radiquen els jaciments declarats hauran de redactar els corresponents pla especial de protecció en el termini d'un any a comptar des de la publicació d'aquesta actualització en el DOGV.  
2. Aquesta normativa regirà amb caràcter provisional fins que es redacte el pla especial de protecció del monument i el seu entorn i aquest assolisca validació patrimonial.  
  
  
  
ANNEX III  
Normativa de protecció zona paleontològica  
  
Article 1. Règim de la zona paleontològica  
1. El jaciment paleontològic del Porquet 1 és bé d'interés cultural amb la categoria de zona paleontològica i es regirà pel que es disposa en la secció segona del capítol III del títol II de Llei 4/1998, d'11 de juny, del patrimoni cultural valencià, per als béns immobles d'interés cultural, i també pels plans especials, o instruments urbanístics d'anàleg contingut, que si escau, s'aproven.  
  
2. A fi de preservar la integritat del bé, no s'autoritzarà cap actuació, i quedaran prohibits els moviments de terres i excavacions, llevat que per tractar-se d'actuacions amb finalitats científiques justificades o destinades a la tutela i protecció del bé o les d'ús cultural i valorització encaminada a la divulgació i gaudi del bé patrimonial i el seu entorn, siguen compatibles ambientalment.  
3. Qualsevol actuació que s'hi pretenga realitzar estarà sotmesa a la prèvia i preceptiva autorització de la direcció general competent en matèria de cultura amb caràcter previ al seu inici i a l'atorgament de llicència municipal en el seu cas, quan aquesta resulte preceptiva, sense perjudici de l'íntegra aplicació al referit jaciment del títol III de la Llei 4/1998, d'11 de juny, del patrimoni cultural valencià, i del Decret 107/2017, de 28 juliol, pel qual s'aprova el Reglament de regulació de les actuacions arqueològiques en la Comunitat Valenciana.  
  
  
Article 2. Usos permesos  
1. En l'àmbit delimitat de la zona paleontològica, els usos permesos seran tots aquells que contribuïsquen a la investigació, la valorització o el gaudi patrimonial del bé. L'autorització particularitzada d'ús o qualsevol canvi d'ús requerirà la prèvia autorització de l'òrgan competent en matèria de cultura.  
2. Els usos permesos en l'entorn de protecció seran els establits en el planejament urbanístic del municipi condicionat al que determine la intervenció paleontològica prèvia establida en l'article 62 de la Llei 4/1998, d'11 de juny. En qualsevol cas, l'aparició de restes paleontològiques rellevants obligarà a compaginar l'ús amb la completa conservació, valorització i gaudi d'aquests.  
  
Article 3. Règim d'intervenció en l'entorn  
1. Qualsevol intervenció que pretenga realitzar-se en l'entorn de protecció de la zona paleontològica, excepte les que manifestament manquen de transcendència patrimonial, requerirà la prèvia autorització de la conselleria competent en matèria de cultura. Aquesta autorització s'emetrà aplicant els criteris d'aquesta normativa i en defecte d'això, els enumerats en la Llei 4/1998, d'11 de juny, del patrimoni cultural valencià.  
2. La proposta d'intervenció haurà de definir el seu abast i anar acompanyada de la documentació tècnica oportuna que permeta l'avaluació patrimonial. A més haurà d'especificar la ubicació parcel·lària, i també adjuntar les fotografies que permeten constatar la situació actual i la seua transcendència patrimonial. Transcorregut el termini de tres mesos, la sol·licitud s'entendrà denegada per silenci administratiu.  
  
Article 4. Pla especial de protecció  
1. De conformitat amb el que es prescriu en els articles 34.2 i 39.4 de la Llei 4/1998, d'11 de juny, del patrimoni cultural valencià, l'Ajuntament d'Alacant haurà de redactar el corresponent pla especial de protecció en el termini d'un any a comptar des de la publicació d'aquesta actualització en el DOGV.  
2. Aquesta normativa regirà amb caràcter provisional fins que es redacte el pla especial de protecció del monument i el seu entorn i aquest assolisca validació patrimonial.  
ANNEX IV  
Documentació gràfica  
  
A continuació s'expressa la documentació que conté els béns d'interés cultural objecte del present decret, així com la seua denominació, localització, antecedents jurídics, descripció i entorn de protecció definit, tant la seua definició gràfica com literal.